**Drošības naudas samaksas kārtības neievērošanas sekas**

**Latvijas Republikas Senāta**

**Civillietu departamenta**

**2020.gada 4.februāra**

**RĪCĪBAS SĒDES**

**LĒMUMS**

**Lieta Nr. SKC-539/2020**

[ECLI:LV:AT:2020:0204.SKC053920.9.L](https://tis.ta.gov.lv/tisreal?Form=STAT_PROC_ENTER&task=edit&procid=76173990&topmenuid=212&stack=https%3A//tis.ta.gov.lv/tisreal%3F%26AjaxB%3D1%26Form%3DregProcListNew%26topmenuid%3D212%26liststart%3D1%26jformat%3D1%26jtype%3D2%26extseek%3D0%26DocType%3D0%26stack%3Dhttps%25253A//tis.ta.gov.lv/tisreal%25253FForm%25253DTISBLANK%26objsubtype%3D-1%26%3D%25C5%25A0odien%26%3D%25C5%25A0oned%25C4%2593%25C4%25BC%26%3D%25C5%25A0om%25C4%2593nes%26activeyear%3D2020%26procnum%3D539%26sort%3D1%26liststep%3D10%26%3DPar%25C4%2581d%25C4%25ABt%26plparam1%3Dlist%26pljmimetype%3D1%26%3DIzdruk%25C4%2581t)

Senatoru kolēģija šādā sastāvā:

senatore referente Vanda Cīrule,

senatore Zane Pētersone,

senatore Mārīte Zāģere

rīcības sēdē izskatīja [pers. A] blakus sūdzību par Latgales apgabaltiesas Civillietu tiesas kolēģijas 2019.gada 4.oktobra lēmumu, ar kuru noraidīta [pers. A] blakus sūdzība un grozīts Daugavpils tiesas tiesneša 2019.gada 10.jūnija lēmums.

**konstatēja**

[1] Ar Latgales apgabaltiesas Civillietu tiesas kolēģijas 2019.gada 4.oktobra lēmumu noraidīta [pers. A] blakus sūdzība par Daugavpils tiesas tiesneša 2019.gada 10.jūnija lēmumu, vienlaikus papildinot prasības pieteikuma nepieņemšanas pamatu ar Civilprocesa likuma 132.panta pirmās daļas 1.punktu.

[2] Par minēto lēmumu [pers. A] iesniedzis blakus sūdzību, kurā lūdzis lēmumu atcelt.

[3] Iepazinusies ar blakus sūdzību un tai pievienotajiem dokumentiem, senatoru kolēģija atzīst, ka [pers. A] nav ievērojis kārtību, kāda likumā paredzēta blakus sūdzības iesniegšanai Augstākajā tiesā.

Civilprocesa likuma 444.1panta pirmā daļa noteic, ka, iesniedzot blakus sūdzību, izņemot blakus sūdzību par lēmumu, ar kuru atteikts atbrīvot no tiesas izdevumu samaksas valsts ienākumos, iemaksājama drošības nauda 70 *euro* apmērā.

Pārsūdzot apelācijas instances tiesas lēmumus Augstākajā tiesā, drošības nauda iemaksājama tās depozītu kontā, norādot šādus rekvizītus:

1) saņēmēja: Latvijas Republikas Augstākā tiesa (reģistrācijas numurs 90000068892);

2) banka: Valsts kase, kods TRELLV22;

3) konta numurs: LV83TREL8280010000000;

4) klasifikācijas kods: F22010010.

No blakus sūdzībai pievienotās 2019.gada 19.novembra kvīts Nr. [..] nav redzams, ka [pers. A] 70 EUR kā drošības naudu par blakus sūdzību būtu iemaksājis Augstākās tiesas depozītu kontā Nr. LV83TREL8280010000000 (*lietas 39.lp.*).

[4] Augstākā tiesa vairākkārt norādījusi, ka tikai tās speciālajā depozītu kontā par blakus sūdzību iemaksātā Civilprocesa likuma 444.1panta pirmajā daļā paredzētā naudas summa atzīstama par drošības naudu.

Jautājumam par drošības naudas samaksas kārtības ievērošanu būtiska nozīme ir blakus sūdzības apmierināšanas gadījumā, jo kasācijas instances tiesa Civilprocesa likuma 444.1panta otrajā daļā paredzēto pienākumu, proti, atmaksāt drošības naudu var izpildīt tikai tad, ja tā iemaksāta iepriekš norādītajā Augstākās tiesas depozītu kontā (sk. *Augstākās tiesas tiesnešu kolēģijas rīcības sēdes 2018.gada 18.janvāra lēmuma lietā Nr. SKC-598/2018 (ECLI:LV:AT:2018:0118.SKC059818.4.L) 4.punktu, senatoru kolēģijas rīcības sēdes 2019.gada 14.februāra lēmuma lietā Nr. SKC-537/2019 (ECLI:LV:AT:2019:0214.SKC053719.8.L*) *4.punktu, senatoru kolēģijas rīcības sēdes 2019.gada 11.jūnija lēmuma lietā Nr. SKC-1059/2019 (*[*ECLI:LV:AT:2019:0611.C33503016.10.L*](https://tis.ta.gov.lv/tisreal?Form=STAT_PROC_ENTER&task=edit&procid=74083441&topmenuid=212&stack=https%3A//tis.ta.gov.lv/tisreal%3F%26AjaxB%3D1%26Form%3DregProcListNew%26topmenuid%3D212%26liststart%3D1%26jformat%3D1%26jtype%3D2%26extseek%3D0%26DocType%3D0%26stack%3Dhttps%25253A//tis.ta.gov.lv/tisreal%25253FForm%25253DTISBLANK%26objsubtype%3D-1%26%3D%25C5%25A0odien%26%3D%25C5%25A0oned%25C4%2593%25C4%25BC%26%3D%25C5%25A0om%25C4%2593nes%26activeyear%3D2019%26procnum%3D1059%26sort%3D1%26liststep%3D10%26%3DPar%25C4%2581d%25C4%25ABt%26plparam1%3Dlist%26pljmimetype%3D1%26%3DIzdruk%25C4%2581t)*) 4.punktu*).

Konkrētajā gadījumā [pers. A], iesniedzot Augstākajai tiesai adresētu blakus sūdzību, nav izpildījis Civilprocesa likuma 444.1panta pirmās daļas prasības, tas ir, likumā noteiktajā kārtībā nav iemaksājis drošības naudu.

[5] Ievērojot minēto, senatoru kolēģija atzīst, ka blakus sūdzība kopā ar lietu nosūtāma apelācijas instances tiesai likumā noteikto darbību izpildei.

Pamatojoties uz Civilprocesa likuma 464.panta sesto daļu, senatoru kolēģija

**nolēma:**

nosūtīt [pers. A] blakus sūdzību par Latgales apgabaltiesas Civillietu tiesas kolēģijas 2019.gada 4.oktobra lēmumu kopā ar civillietu apelācijas instances tiesai Civilprocesa likuma 445.pantā paredzēto darbību izpildei.

Lēmums nav pārsūdzams.